‘SLC’โม้ธุรกิจดีกำไรชัวร์ปีหน้า
SLC ลั่นปี 2555 มีกำไร ถือโอกาสปรับโครงสร้างทุนล้างขาดทุนสะสม ดีใจสปริงนิวส์ดีเกินคาด แตกธุรกิจใหม่
10 ส.ค. 2554

SLC ลั่นปี 2555 มีกำไร ถือโอกาสปรับโครงสร้างทุนล้างขาดทุนสะสม ดีใจสปริงนิวส์ดีเกินคาด แตกธุรกิจใหม่
นายโฆสิต สุวินิจจิต ประธานกรรมการ บริษัท โซลูชั่น คอนเนอร์ (SLC) เปิดเผยว่า บริษัทจะมีกำไรสุทธิในปี 2555 หลังจากปีนี้ธุรกิจไอทีเริ่มมีกำไรเมื่อหันมาจำหน่ายและวางระบบฮาร์ดแวร์มากขึ้น 
ขณะที่ธุรกิจสื่อผลิตสถานีโทรทัศน์สปริงนิวส์ จะเริ่มเห็นกำไรสุทธิครั้งแรกในไตรมาสแรกปีหน้า เพราะปัจจุบันเริ่มมีรายได้โฆษณาเฉลี่ยเดือนละ 8 ล้านบาท และคาดว่าทั้งปีจะมีรายได้ถึง 50 ล้านบาท
นอกจากนั้น บริษัทพยายามจะเพิ่มผลิตภัณฑ์ใหม่ๆ เพื่อเพิ่มรายได้ โดยเน้นนำธุรกิจบริการด้านไอทีและธุรกิจสื่อมารวมกันเป็นนิวมีเดีย เช่น บริษัทเพิ่งเปิดรับสมาชิกรับสมัครบริการข่าวทางเอสเอ็มเอสที่ผ่านมา 10 วัน มีผู้ใช้บริการ 4 หมื่นราย ซึ่งใกล้เป้าหมาย 5 หมื่นราย ทำต้องเพิ่มเป้าหมายสมาชิกเป็น 1 แสนราย
“เมื่อปีหน้าบริษัทมีกำไรก็ตั้งใจจะล้างขาดทุนสะสมที่ปัจจุบันอยู่ที่ 70 ล้านบาททั้งหมด และถึงตอนนั้นคงต้องมีการปรับโครงสร้างทุน แต่จะด้วยวิธีไหนต้องพิจารณาอีกครั้ง และหากต่อไปสปริงนิวส์มีกำไรก็จะพิจารณานำบริษัท SLC ย้ายขึ้นไปซื้อขายในตลาดหลักทรัพย์แห่งประเทศไทย (SET)
ส่วนผลดำเนินงานในปีนี้ คาดว่าจะยังขาดทุนอยู่แต่น่าจะน้อยลงจากปีก่อนที่ขาดทุน 145 ล้านบาท ส่วนรายได้ปีนี้น่าจะทำได้ 250-260 ล้านบาท ซึ่งดีกว่าที่คาด 200 ล้านบาท และเมื่อบริษัทมีการลุยนิวมีเดียเพิ่มคาดว่าจะเริ่มมีรายได้ถึง 400 ล้านบาท ในปี 2555 ซึ่งเร็วกว่าแผนเดิมที่คาดไว้ในปี 2556 
ประธานกรรมการ กล่าวว่า ปี 2555 บริษัทมีแผนตั้งบริษัทย่อย แยกมาทำธุรกิจนิวมีเดียโดยเฉพาะ ทำให้บริษัทมีความคล่องตัวในการดำเนินงานมากขึ้น และในปีหน้าจะเริ่มทำช่องให้เป็นระบบ 2 ภาษา คือ ไทยกับอังกฤษ เพื่อรองรับการเป็นหนึ่งเดียวในอาเซียนปี 2558 
นายอารักษ์ ราษฎร์บริหาร ประธานเจ้าหน้าที่บริหาร กล่าวว่า เดือน ส.ค. บริษัทคาดว่าจะได้เงินจากการขายหุ้นเพิ่มทุนให้กับผู้ถือหุ้นเดิม (RO) จำนวนเงิน 400 ล้านบาท เพื่อนำไปลงทุนในสปริงนิวส์ 150 ล้านบาท ลงทุนในธุรกิจไอที 100 ล้านบาท 
การเสนอขายหุ้นเพิ่มทุนกับเฉพาะเจาะจง (พีพี) จำนวน 700 ล้านหุ้น ซึ่งกำลังเจรจากับนักธุรกิจ 2-3 ราย ซึ่งหนึ่งในนั้นเป็นกองทุนจากเยอรมนีที่ถือหุ้นบริษัทอยู่แล้ว แต่ก็ยังไม่จำเป็นต้องเพิ่มทุนพีพีภายในปีนี้
ด้านราคาหุ้น SLC เด้งขึ้นสูงถึง 0.77 บาท ก่อนปิดที่ 0.73 บาท บวก 0.03 บาท มูลค่าซื้อขายหนาตา 34 ล้านบาท